Margrete Auken (SF), 2001-03-29:
I fjor, da vi havde loven om kunstig befrugtning og meget mere til behandling, lød det fra mange sider, at man ikke burde lovgive om fosterreduktion, før Det Etiske Råd var færdig med sin redegørelse.
Og den kom så i oktober, hvor jo altså - og det er bemærkelsesværdigt - et enigt råd anbefaler, at man som hovedregel kun sætter ét æg op ved IVF-behandling.
Ønsker parret tvillinger, eller er man på forhånd indforstået med at få det, kan der godt sættes to op, men man må ikke sætte flere op, end man ønsker børn født.
Det er med udgangspunkt i rådets anbefalinger, at vi har lavet dette lovforslag.
sagt sådan nogenlunde til gældende praksis.
mest for en sikkerheds skyld.
Det synes jeg så vi skal have yderligere med sammen med den medicinske afvejning af, hvad det er, man gør.
Hvad er problemerne med fosterreduktion?
Dels er der en alvorlig, synes jeg, medicinsk risiko, nemlig abort af alle fostrene.
Den risiko er høj, og det er et tal, som jeg synes vi skal have klarhed over.
Det er ikke helt til at se af Etisk Råds redegørelse.
Jeg hørte i forbindelse med en sag, jeg kender til, 6 pct., 5 pct., det kan måske være helt oppe 7,5 pct.
Det er højt og en dramatisk virkning af en fosterreduktion.
Men derudover er det særdeles problematisk etisk.
Må man begynde et menneskeliv kun med det formål at afbryde livet igen eller altså kun med et andet menneske som formål, nemlig det barn, der skal fødes?
Dette problem møder os stadig hyppigere, f.eks. i forbindelse med diskussionen om terapeutisk kloning, hvor man også vil undfange et menneske, der så alene skal være reservedelsproducent for et andet menneske.
Man tillader også forskning på befrugtede æg op til 14 dage efter.
Vi har i Danmark sagt, at det kun må ske for at forbedre behandlingen for barnløshed, men andre steder, i England og USA f.eks., er man mere liberal.
Debatten om kloning viser, at glidebanen er klar, og vi er på den.
Glidebaneargumentet må ikke blive et argument for så at lade sig glide.
Tværtimod skal det tages som en advarsel; fordi der er sagt A, er man ikke tvunget til også at sige B.
Det er et vigtigt argument, men vi kommer ikke uden om, at vores etiske beredskab sløves, når vi først er begyndt at give efter.
Og glidebanen kan vise sig at være meget glat.
Et andet og for mig meget tungtvejende argument er det barn, der i givet fald fødes, måske udvalgt lige så tilfældigt som ved lodtrækninger, okker-gokker-princippet.
Og barnet siger: Hvorfor blev det mig, mens min tvillingesøster blev slået ihjel?
Og til forældrene: Hvorfor fik vi ikke begge eller alle tre lov til at komme til verden?
Vi ved meget lidt om de psykiske følger af at være blevet til på bekostning af sin tvillingebror.
Men de kan sagtens være store, og her trænger vi faktisk også til, at der fortælles nogle historier. Det er tit gennem historier, vi kan undersøge, efterprøve, eller - hvis man vil have et videnskabeligt ord for det - verificere, hvad man må og ikke må.
Et argument for at tillade, at der sættes flere æg op, end man ønsker børn født, er, at det fremmer chancerne for at blive gravid, og at man derved kan spare kvinden eller parret for de plager, IVF-behandlingen vitterlig medfører.
Det er sandt, men omvendt kan de psykiske plager ved at skulle slå et af sine fostre ihjel vel heller ikke bagatelliseres. Hensynet til barnet, der fødes, og den psykiske belastning, det udsættes for, bør ind i denne afvejning, og under alle omstændigheder skal hensynet til det praktiske ved at sætte flere æg op vejes op imod den høje abortrisiko ved fosterreduktion. Oven i denne afvejning af plager kommer fra forslagsstillerne som fra Det Etiske Råd hensynet til det angreb på menneskeværdet, som det at undfange et menneske alene for et andet menneskes skyld er udtryk for. Så skal jeg lige gøre opmærksom på, at der i SF's gruppe i hvert fald er et par stykker, der vil stemme imod forslaget, så hvis der skal tælles, kan ministeren begynde at tælle, om der er nok til, at han slipper for det.
Jeg synes, at han i stedet for skulle sige: Det her gør vi.
Det kommer ikke til at forringe vilkårene for de mennesker, der søger, eller det kommer måske meget lidt til at forringe vilkårene, og måske forbedrer det vilkårene i andre henseender, hvis vi nu slår fast, at sådan er det.